चार दुकानों के ताले टूटे, लाखों का सामान पार
सिरगिट्टी बन्नाक चौक में एक ही रात में चार दुकानों के ताले टूटे। दुकानों से चाेर लाखों की नकदी सहित अन्य सामान चोरी कर भाग निकले। चोरी की वारदात का पता सुबह दुकान खुलने के बाद चला। घटना की शिकायत पुलिस थाने में की गई है। पुलिस ने घटनास्थल की जांच की,परंतु सुराग जुटाने में असफल रही।
सिरगिट्टी थाना क्षेत्र के बन्नाक चौक निवासी गुलाम मुर्तजा अली पिता स्व. नजर हुसैन 66 वर्ष की मेडिकल दुकान है, शैलेंद्र चौबे पिता केदारनाथ चौबे 34 वर्ष जनरल स्टोर्स का संचालक हैं। विनोद कुमार गुप्ता पिता राधारमण गुप्ता 44 वर्ष की दवा दुकान है। तिलकनगर निवासी नीतीश सोनी पिता भागीरथी सोनी 28 वर्ष की ज्वेलर्स की दुकान बन्नाक चौक पर स्थित है। शनिवार की रात सभी लोगों ने अलग-अलग समय पर रात 10.00 बजे तक अपनी दुकानें बंद की और घर चले गए। इसी दौरान देर रात में अज्ञात चोर चारों दुकानों के शटर का ताला तोड़कर अंदर घुसे तथा सामान सहित नगदी रकम चोरी कर भाग निकले। रविवार सुबह गुलाम मुर्तजा दुकान खोलने चौक पहुंचा तो शटर का ताला टूटा मिला। इसके बाद उन्होंने आसपास के लोगों को घटना के बारे में जानकारी दी। इसके बाद बारी-बारी चारों दुकानों की शटर के ताला टूटने का पता चला। आसपास के लोगों ने अन्य दुकान संचालकों को फोन कर घटना के बारे में बताया। इसके बाद सभी दुकान संचालक तुरंत दुकान पहुंचे। राज मेडिकल दुकान से एक 40 हजार का लैपटाप सहित सीसी टीवी हार्ड डिस्क, नगदी 6 हजार रुपए चोरी हो गए। बालाजी जनरल स्टोर्स में नगदी 15 हजार रुपए, सोनी ज्वेलर्स में पुराने ज्वेलर्स सहित 30 हजार रुपए व श्री मेडिकल दुकान से नगदी सहित 5 हजार रुपए की चोरी हो गई। घटना के बाद पीड़तों ने पुलिस को फाेन कर सूचना दी। पुलिस जांच के लिए खोजी कुत्ते का सहारा लिया। खोजी कुत्ते ने दुकान के सामान को सूंघने के बाद कुछ दूरी तक दौड़ लगाई। इसके बाद वह रास्ते से भटक गया। वहां से पुलिस बैरंग लौट आई।
राज मेडिकल स्टोर में ताला तोड़कर की गई चोरी
hin_Deva hin_Deva hin_Deva hin_Deva